L'alcalde de Gandia apel·la a "construir una societat plenament igualitària" en el Dia de la Dona i la xiqueta en la Ciència
08 febrer 2024

## L'alcalde de Gandia apel·la a "construir una societat plenament igualitària" en el Dia de la Dona i la xiqueta en la Ciència08 febrer 2024Última actualització: 08 febrer 2024

![](../gestion/img/8c43beb1c146560880f92d4132bd788dd2a8846ffae39d130049f986f7a5e657.jpg)  
  

_"No hi haurà transformació justa ni futur si no sumem el talent de les dones a la revolució tecnològica que està en marxa. Necessitem el seu enginy per crear un demà millor; més pacífic i solidari; més amable amb les persones i amb el medi ambient; i amb més ocupació de qualitat. Construir una societat plenament igualitària des de la infància és el nostre repte inajornable"_.

  
L'**alcalde de Gandia**, amb aquest missatge, ha obert aquest matí el **fòrum** organitzat per Las Provincias, el Campus de Gandia de la UPV, i en què ha col·laborat l'Ajuntament de Gandia, amb motiu de la celebració del **Dia internacional de la Dona i la xiqueta en la Ciència**, i que ha tingut lloc al centre acadèmic.  
  
A l'acte hi han assistit la **secretària autonòmica d'Universitats, Maria Esther Gómez; el director general de Ciència i Investigació, Rafael Sebastián; el director del Campus, Jesús Alba; representants de 'Las Provincias' i membres de la corporació municipal**. En la seva intervenció, Prieto ha incidit en la importància de visibilitzar el paper de la dona a la ciència i de fomentar les vocacions científiques de les xiquetes.  
  
En aquest sentit, ha fet referència a la lleonesa Sara García, biòloga molecular que a finals del 2022 va ser seleccionada, en qualitat de reserva, per l'Agència Espacial Europea i que fa uns mesos va visitar Gandia per inaugurar un mural dissenyat per l'artista Yuda a el col·legi Cervantes sota el títol 'Dones de Ciència'. Com Sara García, _"les xiquetes, igual que els xiquets, han de poder ser allò que vulguin ser; i mai, ningú, no ha de posar traves als seus somnis"_, ha remarcat l'alcalde.  
  
La primera autoritat municipal ha posat en valor l'educació com a eina _"per promoure la col·laboració entre administracions, el món educatiu i empresarial, i involucrar la societat civil en l'afany d'acabar amb els estereotips de gènere"_. A més, va remarcar els avanços que s'estan produint a l'àrea de la R+D+I, on el 43% de la comunitat científica està formada per dones encara que només 1 de cada 4 ocupa llocs de lideratge.  
  
L'alcalde també ha parlat d'aspectes com la intel·ligència artificial com a tecnologies que _"ens poden ajudar a avançar també en igualtat"_ i ha destacat que _"la bretxa de gènere continua sent una realitat, per això la importància de seguir afavorint també la divulgació de les eines digitals, i la formació en competències digitals entre les dones i des de la infància"_.  
  
Gandia compta amb un projecte molt rellevant: Urbalab de Gandia esdevindrà un **Centre de Capacitació Digital**, on s'impartirà formació en Tecnologies Habilitadores Digitals, Informació i Alfabetització Digital, Creació de continguts digitals, etcètera, per aconseguir adequar les competències digitals de la població. L'alcalde també ha repassat altres projectes com, per exemple, el **hub Districte e-Health**, que contribuirà a donar més visibilitat a la dona en l'àmbit de la innovació científica i tecnològica.  
  
_"Gandia és una ciutat igualitària, culta, educadora i universitària; és Ciutat de la Ciència i la Innovació; i no deixarem de treballar per despertar les vocacions científiques i tècniques de les xiquetes. Ho estem fent impulsant polítiques educatives inclusives i promovent models femenins a l'àmbit científic. A més, treballem en col·laboració amb institucions educatives i col·lectius socials per crear un ecosistema que recolze la igualtat"_, ha argumentat Prieto.  
  
Per acabar, el primer edil ha volgut transmetre a les xiquetes _"que no tinguen por. Que són imprescindibles. Que la nostra ciutat, el nostre país, Europa, el món sencer... les necessita hui més que mai"_.  
  
Després de la intervenció de l'alcalde i del director del Campus, que va realitzar una radiografia sobre les carreres ofertes al Campus i els percentatges de les alumnes que les cursen, va tindre lloc una **taula rodona** amb la participació de la directora acadèmica del Grau de Tecnologies Interactives, Sandra Sendra; la secretària autonòmica d'universitats; la directora de Dinapsis València, Cristina Baixauli; i la directora del departament de Sistemes d'Optimització Intel·ligents d'ITI, Adela Ruiz. El debat ha estat moderat per la periodista Maria Josep Carchano.

[Twittear](https://twitter.com/share)